钦定古今图书集成/历象汇编/庶征典/第094卷 > 《旱辞》周墀
## 钦定古今图书集成/历象汇编/庶征典/第094卷 > 《旱辞》周墀

“元和九年，旱不周畿。斗位直午，祝融权威。焦金烁石，
火云奔驰。雄兽遁足，栖鸟不飞。太阴尫薄，雨龙慵痴。
有泉涸源，有木折枝。有地文裂，有草戕萎。炎光郁洞，
太阳赫曦。田莫可牛，稼莫可镃。瞻彼云汉，万民莫绥。
秋既罢矣，奚疗民饥。”行者燔趾，居者焮肥。迺命长吏，
分土之师，暴巫于日。徙地而市，偶泥而龙。歌锺弹吹，
“诞搜祠庙，牲鬯繁祀。威巫虔祈，以期是拟。期而越应，
笞巫不媚。万民首仰，日瞻其尚。浑碧万里，光蒸交荡。
於戏！天胡不降？原也煌烈，极目一状。民罕求谷，殍莫
求葬。拒饥而惫，困燠而瘴。持颐诉天，急睫而望。於戏！
天胡不降，汝南周子。宇靡其间，土靡其廛。不稼不穑，
焉就口食？祇寺蚤暮，暇惟滂涤。天既不蒙，我忧孔益。
徙市曝巫，挥时纷徙。俗宜此尚，天其知虖？”汝南周子
稽首谓曰：“大凡天地阳壮，春夏阴结凝沍。当阳之盛，
阴南施雨，过而不时，阴阳失序。帝心既忧，吏民亦苦，
命太史兆，何失其所？昔汉宣帝遭润旱暵，忧惟不宁，
退避正殿，公卿大夫，省宰损膳，以禳民灾，以拯大难，
为今效昔，冀憩民患”，无使蒸庶仓忙瞀乱。於戏！胡不
为滂？荒僰之境，不劳旻苍。施惠中国，以绥大邦。